Document ID: 31992R2068

ΚΑΝΟΝΙΣΜΟΣ (ΕΟΚ) αριθ. 2068/92 ΤΟΥ ΣΥΜΒΟΥΛΙΟΥ της 30ής Ιουνίου 1992 σχετικά με τον καθορισμό, για την περίοδο εμπορίας από την 1η Ιουλίου 1993 έως τις 30 Ιουνίου 1996, των τιμών παρέμβασης για τα χονδρά βοοειδή
ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι ο τομέας του βοείου κρέατος έχει πληγεί ιδιαίτερα από οικονομικούς παράγοντες που οδηγούν σε διαρθρωτική ανισορροπία μεταξύ προσφοράς και ζήτησης στην κοινοτική αγορά, λαμβανομένων υπόψη των δυνατοτήτων εξαγωγής σε τρίτες χώρες-
ότι, για την ανόρθωση της κατάστασης που επικρατεί γενικά στο γεωργικό τομέα, όσον αφορά τους τομείς παραγωγής ζωοτροφών και ειδικότερα τον τομέα των σιτηρών, λαμβάνονται μέτρα μεταξύ των οποίων και η μείωση των θεσμικών τιμών- ότι, για τους τομείς των κρεάτων, αυτό έχει ως συνέπεια να μειωθεί η μέση τιμή παραγωγής κατά 10 %-
ότι, λαμβανομένων υπόψη των οικονομικών επιπτώσεων που είχαν αυτές οι νέες συνθήκες παραγωγής, θα είναι σκόπιμο να επηρεάσουν, στον ίδιο βαθμό, το επίπεδο της τιμής παρέμβασης- ότι, λόγω της σταθερής σχέσης που υφίσταται ανάμεσα στην τιμή παραγωγής βοείου κρέατος και στις τιμές του χοιρείου κρέατος και του κρέατος πουλερικών, και για να μην διαταραχθεί η ισορροπία του ανταγωνισμού μεταξύ των τομέων αυτών, είναι απαραίτητη μια συμπληρωματική μείωση κατά 5 % της τιμής παρέμβασης για το βόειο κρέας-
ότι η προσαρμογή της τιμής παρέμβασης θα πρέπει να πραγματοποιηθεί λαμβάνοντας υπόψη τα μεταβατικά μέτρα που αποφασίσθηκαν για τον τομέα των σιτηρών- ότι κατά συνέπεια θα πρέπει να προβλεφθούν τρία στάδια για τη θέση σε εφαρμογή του παρόντος μέτρου-
ότι, στη διάρκεια αυτής της μεταβατικής περιόδου, θα πρέπει να γίνεται παρέκκλιση από τον καθορισμό της τιμής παρέμβασης πριν την έναρξη κάθε περιόδου εμπορίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση του άρθρου 6 παράγραφος 2 δεύτερο εδάφιο του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 για την κοινή οργάνωση των αγορών στον τομέα του βοείου κρέατος (4), η τιμή παρέμβασης για τα σφάγια αρσενικών ζώων της ποιότητας R3 του κοινοτικού πίνακα κατάταξης των χονδρών βοοειδών, που ορίζεται στον κανονισμό (ΕΟΚ) αριθ. 1208/81 (5), καθορίζεται σε:
- 325,85 Ecu για 100 χιλιόγραμμα βάρους σφαγίου για την περίοδο από 1ης Ιουλίου 1993 έως 30 Ιουνίου 1994,
- 308,70 Ecu για 100 χιλιόγραμμα βάρους σφαγίου για την περίοδο από 1ης Ιουλίου 1994 έως 30 Ιουνίου 1995,
- 291,55 Ecu για 100 χιλιόγραμμα βάρους σφαγίου για την περίοδο από 1ης Ιουλίου 1995 έως 30 Ιουνίου 1996.
Οι τιμές αυτές καθορίζονται με την επιφύλαξη μεταγενέστερων αναπροσαρμογών αν το απαιτεί η εξέλιξη της αγοράς.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 30 Ιουνίου 1992.

Labels: 2
17
6